Eeva Huotari

**Eeva Huotari** (s. 1976 Kokkola) on suomalainen kuvataiteilija ja taidegraafikko.

Huotari on opiskellut kuvataidetta Pohjoismaisessa taidekoulussa. Myöhemmin hän on opiskellut ammattikorkeakoulu Noviassa sekä Satakunnan ammattikorkeakoulun Taidekoulussa Kankaanpäässä. Kuvataiteilijaksi (AMK) Huotari valmistui vuonna 2020.  Vuonna 2025 hän valmistui ylempään korkeakoulututkintoon SAMKista ja julkaisi YAMK-opinnäytetyön laajennetusta taidegrafiikasta. Ensikosketuksen taiteeseen Huotari on saanut Kokkolan lasten ja nuorten kuvataidekoulussa.  Huotari osallistui Visu-galleriassa 2012 järjestettyyn entisten kuvataidekoulun oppilaiden näyttelyyn grafiikan töillään.  

Ensimmäisen oman gallerianäyttelyn Huotari on pitänyt vuonna 2008 Galleria Stenmannissa Kokkolassa. Vuonna 2009 Huotari oli kutsutaiteilijana Pohjanmaan taidetoimikunnan rahoittamassa ARTTURi -hankkeessa, jossa keskipohjalaista aikalaistaidetta vietiin maaseutukuntiin. Huotarin töissä on mukana huumoriakin, kirjoittaa Perhonjokilaakso-lehti näyttelystä. Jokapäiväisistä elämän valinnoista kertova Huotarin yksityisnäyttely avattiin Galleria Justuksessa vuonna 2010. Lestijoki-lehdessä näyttelystä kirjoitetaan, että se saa katsojan hyvälle tuulelle.  Vuonna 2011 Huotari pitää näyttelyn Vaasassa Galleria Tornissa. Näyttelyssä on esillä lähes 70 teosta.  Huotari tekee positiivista taidetta kirjoittaa Vasabladet näyttelyn töistä. 

Vuonna 2013 Huotari oli Kaustisen kamarimusiikkiviikkojen kutsutaiteilija. Kaustisen kansantaiteenkeskuksessa pidetyssä kutsunäyttelyssä esillä oli muun muassa talvisia maisemia. Huotari on käsitellyt näyttelyissään paljon kotiseutuun liittyviä aiheita. Galleria Sinisiivessä Perhossa Huotari piti näyttelyn vuonna 2017. Teoksiin taltioitui tuolloin kotiseudun ovia ja ikkunoita.  

Vuonna 2019 Huotari järjestää Route 749 - kolmen näyttelyn sarjan, joka kertoo tarinoita Seitsemän sillan tien varrelta. Maisemat kuin satua, kirjoittaa Anita Salmi Pietarsaaren Sanomissa. Taideteokset leikittelevät toden ja illuusion välillä ja niissä yhdistyvät fotopolymeerit ja piirrokset. Svenska Kulturfonden tuki näyttelysarjaa, joka nähtiin Kokkolassa, Larsmossa ja Pietarsaaressa. Yksi näyttelyssä olleista teoksista ostettiin China Printmaking Museumin kokoelmiin. 

Galleria Artistassa Kokkolassa Huotari on pitänyt kaksi näyttelyä, vuonna 2012 "Letting go" ja vuonna 2022 Jatulintarhan tanssi -näyttelyn. Jatulintarhat ovat kivilabyrinttejä, joita löytyy mm. rannikoilta. Näyttelyn teokset ovat saaneet taiteilijan kuvittelemaan, mitä niissä on tehty ja siten syntyi yhdessä kanteletaiteilijan ja tanssijan kanssa yhteistaideteos, joka esitettiin näyttelyn avajaisissa. 

Huotari on osallistunut vuonna 2018 Nokialla järjestettyyn valtakunnalliseen pienoisgrafiikan näyttelyyn.  Huotari on ollut mukana myös Mikkelin taidemuseossa järjestetyssä kuvitustriennaalissa vuonna 2014. 

Taidegrafiikan lisäksi Huotari on kuvittanut kotiseutuaiheisia kirjoja. Kokkolan kaupunki jakoi vuonna 2020 kaikille 3-ja 4-luokkalaisille Seikkailu Kokkolassa kirjat Kokkolan kaupungin täyttäessä 400-vuotta. Huotari on kuvittanut Pietarsaaren kaupungin 370-vuoden kunniaksi Arabian kanssa yhteistyönä tehdyn mukin, joka jaettiin kaikille kaupungin työntekijöille vuonna 2022.  

Solusumupuu-nimisen taiteilijaryhmän näyttelyssä Porin lyhytaaltoasemalla Huotarin taidegrafiikan teokset heräävät henkiin animaatioina. "Aseman sisäänkäynnin yhteyteen on aseteltu animaatioita, joista Perhosen kosketus heijastuu pizzalaatikon pintaan. Suurikokoisessa projisoinnissa oravanpyöränä kieppuva kuvatarina on kuin allegoria vinhasta elämänmenosta. Eeva Huotarin hellyttävä taidegrafiikka herää näissä henkiin kertoen naishahmon elämänilosta eläinten seurassa. Kyse on lempeästä sisäänajosta prosessiin: Minkä näyttelyhelmen seuraava tila siirtymineen paljastaakaan! Loput työt rakentuvat hidastamisen logiikalle. Huotarin narulle ripustetussa grafiikassa vietetään laiskanpulskeita vapaahetkiä. Teossarja istuu luontevasti myös kehotukselta kuulostavalta nimeltään: "Tänään en tehnyt muuta kuin vaihdoin asentoa".   

Huotari on osallistunut useisiin kansainvälisiin juryvalintaisiin grafiikan näyttelyihin Euroopassa, Yhdysvalloissa ja Japanissa, mukaan lukien International Print Center New Yorkin New Prints / Autumn -näyttely. Vuonna 2014 Huotari osallistui BIMPE VIII -pienoisgrafiikkanäyttelyyn Kanadassa.  Vuonna 2017 Huotari osallistui kansainväliseen grafiikan triennaaliin Serbiassa.    

"Eeva Huotarin grafiikka matkaa maailmalle", otsikoi Keskipohjanmaa-lehti artikkelinsa kulttuurisivulla 8.6.2014. Teoksia voi artikkelin mukaan nähdä kesällä niin Barcelonassa, Bulgariassa kuin Kanadassa sekä loma-asuntomessuilla Kalajoella.    

Vuonna 2020 Huotari on osallistunut kansainväliseen taidegrafiikan näyttelyyn Japanissa sekä Englannissa Leicesterissä 2021.  Huotari osallistui animaatiollaan sekä taidegrafiikan teoksellaan vuoden 2025 lopussa avattuun taidegrafiikan näyttelyyn New Meksikossa Usassa.  Huotari osallistui kutsuttuna taiteilijana vuoden 2025 lopulla alkaneeseen pienoisgrafiikan näyttelyyn Belgradissa.   Huotari on osallistunut myös Ruotsissa 2020 pidettyyn grafiikantriennaaliin, Nordic Contemporary Print Triennial 2020. Näyttely oli esillä kolmessa eri paikassa ja siihen osallistui taiteilijoita Suomesta, Ruotsista, Norjasta, Tanskasta ja Islannista  Huotari osallistui vuonna 2024 Pohjalaisen taiteilijaliiton yhteisnäyttelyyn Italiassa.  

Huotari on pitänyt myös useita kissa-aiheisia taidenäyttelyitä. Vuonna 2017 - 2018 Kokkolan kaupunginteatterissa oli Huotarin taidenäyttely, joka liittyi Kujakatti Antero ja teatterin kummitus -lastenteatteriesitykseen. Seinäjoen taidelainaamo Parressa oli esillä Huotarin teoksia heinäkuussa 2025.  Vuosina 2020 ja 2021 Huotari osallistui Konstrundan - avoimet ateljeet -tapahtumaan. Huotari oli mukana kymmenisen vuotta Taideleipomossa, joka oli kokkolaisten taiteilijoiden pyörittämä taidemyymälä. 

Huotari toimii Pohjalaisen taiteilijaliiton puheenjohtajana. Vuonna 2024 Pohjalaisen Taiteilijalliiton näyttely pidettiin Taide-Vionojalla. Vuonna 2025 Huotari on osallistunut HET-näyttelyyn Nelimarkka-museossa ja K. H. Renlundin museossa Keskiössä:Identiteetti -näyttelyyn. Nelimarkka-museon HET-näyttelyssä Huotarilla oli esillä kolme taidegrafiikasta tehtyä animaatiota, joissa aiheina on väsymys ja loppuun palaminen. Vuonna 2025 Huotarin yksityisnäyttely *Pohjaan palaneet* Vaasan taidehallissa käsitteli loppuun palamista, uupumusta ja väsymystä. Näyttelyn teokset rakentuvat grafiikan pohjalta tehdyistä animaatioinstallaatioista, joissa kuvat sulautuvat yhdeksi kokemukselliseksi tilaksi.  

Huotari opettaa taidegrafiikkaa muun muassa Kokkolan seudun opistossa ja on pitänyt myös useita taidetyöpajoja, kuten kesällä 2025 Lappajärvellä Taide- ja kulttuurikeskus Onnintuvalla. Vuonna 2024 Huotari toimi Vaasan ja Rauman taidegraafikoiden yhteisnäyttelyn kuraattorina Vaasan taidehallissa järjestetyssä näyttelyssä.

Huotari esitellään nykytaiteilijana vuonna 2024 julkaistussa kokkolalaisista naistaiteilijoista kertovassa kirjassa, nimeltä Kokkolan naistaiteen helmiä. 

#### Kuvitukset
* Ritva-Elina Pylväs: *Kissanunia* *- Kattdrömmar*. Kustannusosuuskunta Länsirannikko, 2012. 
* Christina Korkman: *Amerikaklockan*. Kustannusosuuskunta Länsirannikko, 2015. 
* Pauliina Holmqvist: *Äventyret i Karleby - Seikkailu Kokkolassa*. KulturÖsterbotten, 2020.

## Lähteet

## Aiheesta muualla

* Eeva Huotarin verkkosivut